kardosdrur/scandi-wiki huggingface dataset:
De udstillede

De udstillede er en dansk dokumentarfilm fra 2000 med instruktion af Jesper Jargil efter manuskript af ham selv, Lars von Trier og Niels Vørsel. Filmen er anden del af Jesper Jargils trilogi Troværdighedens rige, der også omfatter De ydmygede (1998) og De lutrede (2002).

Handling 
En sommerfugls lette vingeslag kan ifølge kaos-teorien skabe orkaner. I Lars von Triers udlægning styrer myrer i New Mexico 53 skuespilleres liv i København. Den levende udstilling »Psykomobile # 1: Verdensuret« var en af kulturbyårets visionære satsninger. Over 8 uger udvikledes et intenst psykodrama i Kunstforeningens 19 rum. Med  Morten Arnfred som forløsende iscenesætter af verdensurets spilleregler gennemlevede skuespillerne nogle foruroligende måneder. Grænsen mellem det professionelle og det private - mellem fiktion og virkelighed - udviskedes. Således opstod et parallelunivers af menneskelige lidelser og glæder i improviseret, ofte melodramatisk leg og kamp - styret af myrerne på den anden side af jorden. I filmen følger Jesper Jargil på nærmeste hold tilblivelsen af »Verdensuret«.

Referencer

Eksterne henvisninger 
 

Dokumentarfilm fra Danmark
Danske film fra 2000
Den højeste straf

Den højeste straf er en portrætfilm fra 2000 instrueret af Tómas Gislason efter manuskript af Tómas Gislason, Ole Sohn.

Handling 
I 1937 forsvandt kommunisten Arne Munch-Petersen i Sovjetunionen. 62 år senere vender den tidligere leder af Danmarks kommunistiske parti Ole Sohn tilbage til Moskva for at undersøge hans skæbne. "Den højeste straf" er en usædvanlig dokumentarfilm: En konkret rejse med Ole Sohn på detektivarbejde i de russiske arkiver, en historisk rejse tilbage til 30'ernes stalinistiske terrorregime, hvor tusindvis af mennesker forsvandt. Og en følelsesmæssig rejse i begreber som angst, paranoia og meningsløshed. "Den højeste straf" er en raffineret konstruktion, hvor fortid og nutid spejler hinanden. Gamle og nye optagelser er mikset i en virtuos montage, hvor sovjetisk propaganda-æstetik og moderne grafisk design går op i en højere enhed.

Referencer

Eksterne henvisninger 
 

Kommunister fra Danmark
Portrætfilm fra Danmark
Danske film fra 2000
Kikser

Kikser er en dansk børnefilm fra 2000, der er instrueret af Michael W. Horsten efter manuskript af ham selv og Kim Leona.

Handling 
Kasper, 14 år, spiller fodbold med sin ven, målmanden Jon. Jon taber bolden og er skyld i, at holdet taber. Anføreren og de andre på holdet kræver en ny målmand. Kasper bliver i tvivl, hvad er vigtigst, venskabet eller at vinde?

Medvirkende 
 Aske Krohn - Kasper
 Jakob Wittig - Jon
 Casper Steffensen - Kaptajn
 Kasper Thorup - Dreng #1
 Ralf J. Hollander - Dreng #2
 Marcel Blinkenberg - Lillebror
 Morten Thunbo - Træner

Referencer

Eksterne henvisninger 
 

Børnefilm fra Danmark
Danske film fra 2000
Slottet i Italien

Slottet i Italien er en dansk portrætfilm fra 2000 skrevet og instrueret af Anne Regitze Wivel.

Handling 
Slottet i Italien fokuserer på en mand midtvejs i livet. En skabende kunstner, en maler på toppen af karrieren - internationalt berømt og anerkendt, men også et menneske i krise. Filmen er optaget i Per Kirkebys palazzo i Norditalien. I samvær og samtale med vennen gennem 25 år, forfatteren Ib Michael, søger han efter svarene på livets store spørgsmål - om kunsten, døden og kærligheden. Men det bliver også til en snak om drengerøvsdrømmene, om længslen efter at eksplodere, om sex og pornografi. Instruktøren, der selv er nær ven af Per Kirkeby, har lavet en film, der fokuserer på kunstnerens smertefyldte forhold til sig selv, sit arbejde, ja, hele sin omverden. Insisterende, overraskende og tankevækkende.

Referencer

Eksterne henvisninger 
 

Portrætfilm fra Danmark
Danske film fra 2000
Omveje til frihed

Omveje til frihed er en dansk dokumentarfilm fra 2001 skrevet og instrueret af Sidse Stausholm og Mikala Krogh.

Handling 
1995 blev et skæbnesvangert år for den 23-årige A'a'me Nameth. Et forsøg på at smugle narko med moderen i Thailand endte fatalt, og A'a'me blev idømt 30 års fængsel. Hun løslades efter fire et halvt år og modtages af veninden Sidse Stausholm, der i denne film skildrer A'a'mes første nervøse møde med friheden og tiden efter. Filmen eftersøger også forklaringen på, hvorfor A'a'me blev narkosmugler. I interviews, daglige samtaler og smalfilm fra A'a'mes barndom kommer man tættere på pigen, der voksede op med en hippie-mor på hårde stoffer. Det er historien om et tæt mor/datter-forhold, om at elske sin mor på trods af grove omsorgssvigt - og om at komme videre efter sit livs dumhed.

Referencer

Eksterne henvisninger 
 

Dokumentarfilm fra Danmark
Danske film fra 2001
Tilbage til byen

Tilbage til byen er en animationsfilm fra 2001 instrueret af Michael W. Horsten efter manuskript af Michael W. Horsten og Naja Marie Aidt.

Handling 
Alice skal flytte med sine forældre fra storbyen og ud på landet. Det er svært at skilles fra vennerne ' og ikke let at skulle møde helt nye omgivelser. Modstanden mod at skulle flytte på landet bliver hængende langt hen ad vejen, men heldigvis viser det sig, at der også findes positive ting det nye sted. Både dyr ' og en veninde dukker op, og så kan man jo planlægge i fremtiden at tage tilbage til byen til alle de gamle kammerater.

Referencer

Eksterne henvisninger 
 

Animationsfilm fra Danmark
Danske film fra 2001
Meningen med Flemming

Meningen med Flemming er en kortfilm fra 2001 instrueret af Ole Stenum efter manuskript af Nikolaj Arcel, Ole Stenum.

Handling 
En film om dødsangst, der bliver til livsangst. Meningen Med Flemming er historien om en hypokonder der får at vide at han skal dø. Det gør ham meget lykkelig og afklaret. Han ser det som en sejr at overbevise verden om sin dødelige sygdom. Men passer det at han virkelig skal dø? Kan han stole på lægens dom over ham? Vi har alle en Flemming inde i os - nogle af os har bare sværere ved at styre ham end andre.... Filmen er en hyldest til livet, som bliver ødelagt, hvis man bliver sygelig optaget af døden.

Referencer

Eksterne henvisninger 
 

Kortfilm fra Danmark
Danske film fra 2001
Pigen i havnen

Pigen i havnen er en dokumentarfilm fra 2001 instrueret af Katrine Borre efter manuskript af Katrine Borre.

Handling 
En kvinde går ombord på de store skibe, der lægger til i hendes havn, Århus Havn. Hun er alene og med sit kamera. Snakker med søfolk, der kommer fra hele verden. Dette er en film om fordomme og myter. Kærlighed og længsel. Piger og Sømænd. Hvert skib er som en rejse til en nyt land. En klassisk historie, her i ny forklædning. Et moderne portræt af sømanden af i dag. Julen danner ramme om fortællingen.

Referencer

Eksterne henvisninger 
 

Dokumentarfilm fra Danmark
Danske film fra 2001
Gråvejr

Gråvejr er en dansk kortfilm fra 2001 skrevet og instrueret af Anne Heeno.

Handling 
En tidlig morgen mødes to mennesker - Jørgen Sørensen og Tascha Fuglsang - tilfældigt på en bro over en motorvej for at begå deres sidste handling i denne verden. Men som så mange andre møder i denne verden, får også dette afgørende implikationer for den definitive beslutning.

Referencer

Eksterne henvisninger 
 

Kortfilm fra Danmark
Danske film fra 2001
Omklædningsrummet

Omklædningsrummet er en dansk børnefilm fra 2001 skrevet og instrueret af Klaus Kjeldsen.

Handling 
Hvad er vigtigere for en 13-årig dreng end at få stillet sulten? Det er en tur i omklædningsrummet med holdkammeraterne efter en fodboldkamp. Omklædningsrummet er fyldt med 13-14-årige drenge. Det er de store overfor de små. Drenge der afprøver, hvad det vil sige at være mænd. Omklædningsrummet er en verden uden piger, og her ordnes mange ting. De små snakker fodbold, de store snakker sugemærker. Træneren stikker hul på hælens vabel. Der lades op til kamp. Duften fra de sure benskinner hænger i rummet. Håndklædet danser på ryggen. Kameraet kommer tæt på drengenes grovkornede humor og kammeratskab. Det er dette univers, filmen undersøger. En film for drenge, men mon ikke pigerne kikker interesseret med?

Referencer

Eksterne henvisninger 
 

Børnefilm fra Danmark
Danske film fra 2001
Campingvognen

Campingvognen er en dansk børnefilm fra 2001, der er instrueret af Alice de Champfleury efter manuskript af Trond E. Haugan og Dorthe de Neergaard.

Handling 
I sommerheden er Lasse på 9 år spærret inde i familiens campingvogn for at lave matematikopgaver. Forældrene vil have, at drengen skal blive til noget. Indespærret dag efter dag i den hede campingvogn, må Lasse til sidst tage et brutalt opgør med sine forældre.

Referencer

Eksterne henvisninger 
 

Børnefilm fra Danmark
Danske film fra 2001
Se mig nu (film)

Se mig nu er en kortfilm fra 2001 instrueret af Birgitte Stærmose efter manuskript af Birgitte Stærmose, Mai Brostrøm, Andrew Smith.

Handling 
Iben og Sanne, to femten-årige kusiner, er inviteret på sommerferie hos deres tante, der ejer et nedlagt kurbad i Østeuropa. Tante er en excentrisk dame, hvis liv næres af minderne fra en svunden tid. Iben og Sanne er anderledes sultne på livet, og de opdager hurtigt efter deres ankomst den unge Felix, som bor i telt i tantens store, tilgroede park. Alle tre kvinder drages mod Felix, men mens tante drømmer videre, og Sanne leger med tanken om en forelskelse, kaster Iben sig ind i en ny og hemmelighedsfuld verden med nærhed og længsler, kærlighed og adskillelse.

Referencer

Eksterne henvisninger 
 

Kortfilm fra Danmark
Danske film fra 2001
Family (film)

Family er en dansk portrætfilm fra 2001, der er instrueret af Sami Saif og Phie Ambo efter manuskript af førstnævnte.

Filmen blev i 2003 tildelt en Robert for årets lange dokumentarfilm.

Handling 
Instruktør- og kæresteparret Sami Saif og Phie Ambo rejser sammen ud for at finde Samis far, som forlod sin danske familie, da Sami var ganske lille. Inden dette ambitiøse filmprojekts start havde Samis højtelskede storebror begået selvmord, hans mor døde, og Sami stod alene tilbage med en voldsom sorg. Filmen er blevet et personligt og gribende drama præget af humor og stærke følelser.

Referencer

Eksterne henvisninger 
 

Portrætfilm fra Danmark
Danske film fra 2001
Robertprisen for årets lange dokumentar
Seasons of blood and hope

Blod og håb er en dokumentarfilm fra 2001 skrevet og instrueret af Lars Johansson.

Handling 
Instruktøren har i Kosovo opsøgt bønder på landet, handlende i småbyerne, de glemte, de oversete, de navnløse, som krigen er fejet henover, men som trods alt begynder igen eller fortsætter

Referencer

Eksterne henvisninger 
 

Kosovo
Dokumentarfilm fra Danmark
Danske film fra 2001
Escape - Flugten fra ensomheden

Escape - Flugten fra ensomheden er en dansk kortfilm fra 2001, der er instrueret af Kim Bodnia efter manuskript af ham selv, Dejan Cukic og Morten Søborg. Filmen er Kim Bodnias debut som instruktør.

Handling 
Filmen skildrer en ung mands forkvaklede følelsesliv. Han er tilskuer til sit eget liv, hvis indhold bestående af karrierejob, PlayStation, technofester, overfladevenner og sex, fremstår som ligegyldige ingredienser i hans længsel efter nærvær og en dybere mening.

Referencer

Eksterne henvisninger 
 

Kortfilm fra Danmark
Danske film fra 2001
Kys kys

Kys kys er en dansk børnefilm fra 2001, der er instrueret af Linda Krogsøe Holmberg efter manuskript af hende selv og Anders Rostrup.

Handling 
Merle er 9 år og storesøster til Brormand, som er noget af en prøvelse. Han er vild med at kysse. Ikke mindst for at provokere Merle som synes, det er for meget med alt det kysseri. Og den evige snak der er om det. Alle snakker om at kysse. Som om det var noget særligt. Men så en dag flytter en jævnaldrende dreng ind i opgangen. Rasmus hedder han og er ret sød. Det kan mærkes i maven. Ligesom når man har spist for mange chokoladefrøer.

Medvirkende 
 Stephanie Touveneau Petersen - Merle
 Stefan Pagels Andersen - Rasmus
 Buster Marcher Jønsson - Brormand
 Peter Mygind - Per
 Laura Wiboe Larsen - Kikki
 Clara Halvorsen - Iben
 Andrea Vagn Jensen - Merles mor
 Jesper Asholt - Palle Pop
 Jesper Hyldegaard - Benny Bank

Referencer

Eksterne henvisninger 
 

Børnefilm fra Danmark
Danske film fra 2001
Portræt af Gud

Portræt af Gud er en dokumentarfilm fra 2001 instrueret af Jon Bang Carlsen efter manuskript af Jon Bang Carlsen.

Handling 
Som en anden privatdetektiv sætter Jon Bang Carlsen ud på jagt efter den "mest eftersøgte person i vor tid": Gud. Instruktøren har svært ved at finde troen i sig selv og leder i stedet i de umiddelbare omgivelser. Først inden for rammerne af det hjem på den afrikanske kyst, hvor han har slået sig ned med sine to halvstore drenge. Siden ude i det sydafrikanske samfund. Tættest på målet kommer han i det store Pollsmoor fængsel i Capetown, hvor de indsatte finder trøst i religionen. Er der plads til humor i et portræt af Gud? Hos Jon Bang Carlsen er der. Ligesom der ifølge filmen er plads til tvivl i Guds hjerte.

Referencer

Eksterne henvisninger 
 

Film instrueret af Jon Bang Carlsen
Dokumentarfilm fra Danmark
Danske film fra 2001
På Ama'r

På Ama'r er en kortfilm fra 2001 instrueret af Klaus Kjeldsen efter manuskript af Henrik Nordbrandt.

Handling 
To idioter tosser rundt på Amager. Den ene (Henrik Nordbrandt) er kommet næsten-for-sent til sin flyver. Den anden (Claus Nissen) er flyspotter. Begge har tid, der skal slås ihjel. De turer rundt sammen i de amagerkanske landskaber, udveksler erfaringer og historier om den første kærlighed, øl og wienerbrød og de praktiske aspekter af selvmord. Med tilbagelænet rastløshed forsøger de at undgå det uafvendelige spørgsmål: At rejse - eller ikke at rejse? Filmen er en underfundig roadmovie til fods, optaget på Amager i november 2000. Den kan ses som et opdigtet selvportræt af digteren Henrik Nordbrandt, der her debuterer som både filmskuespiller og -manuskriptforfatter.

Referencer

Eksterne henvisninger 
 

Kortfilm fra Danmark
Danske film fra 2001
Novellefilm
Bjergkuller

Bjergkuller er en kortfilm fra 2002 instrueret af Kari Vidø efter eget manuskript.

Handling 
Charlotte og Teis, der har levet i et parforhold i nogle år, skal bestige et bjerg, både konkret og i overført betydning. Under en bjergbestigertur til Kullen er Charlotte centimeter fra at miste livet. Teis står lammet og kun ved et indgreb fra den erfarne bjergbestiger Lasse, bliver hun reddet. Det medfører et følelsesmæssigt jordskred for Charlotte. Forholdet til Teis trues med opløsning. Charlotte opsøger den perfekte redningsmand for at takke ham, men alt er ikke, som det umiddelbart ser ud.

Referencer

Eksterne henvisninger 
 

Kortfilm fra Danmark
Danske film fra 2002
Drømmere

Drømmere er en dansk dokumentarfilm fra 2002 med instruktion og manuskript af Jørgen Leth. Filmen blev optaget på fridage i arbejdet med andre film, Jørgen Leth optog på Haiti gennem årene, og optagelserne strækker sig derfor over en 20-årig periode.

Handling 
Filmen præsenterer Haitis naive malerkunst og dens visioner. Filmen er bygget roligt op om samtaler med nogle af de mest kendte malere, der fortæller om deres baggrund, inspirationer og om det vigtigste, mystikken i deres fantasiverden. De kommer næsten alle fra fattige miljøer, men det binder dem ikke: De er hverken socialrealister eller socialromantikere. De er drømmere, mystikere, fabulanter, historiefortællere, og deres visioner maler de med kraftige farver og stor optimisme.

Referencer

Eksterne henvisninger 
 

Film instrueret af Jørgen Leth
Dokumentarfilm fra Danmark
Danske film fra 2002
Den guddommelige brugsanvisning

Den guddommelige brugsanvisning er en dansk dokumentarfilm fra 2002, der er instrueret af Birgit Nissen Pedersen efter manuskript af hende selv og Annemette Bach.

Handling 
Filmen følger to unge danske kvinder, der begge er konverteret til islam. Hvert år vælger et antal danskere at konvertere til islam og udfordrer derved velfærdssamfundets normer om individuel frihed. For omgivelserne kan det virke, som om konvertitterne bruger deres frie opdragelse til at vælge underkastelsen. Men af filmen fremgår det, at det ligefrem kan føles som en befrielse at 'lægge sin stolthed på hylden' og anerkende, at man er en del af et større system, som Gud har skabt. Uden direkte at gå ind i aktuelle debatter om tørklæder, religiøs fundamentalisme eller kvindesyn åbner filmen døren på klem til en verden, som ikke-troende sjældent har adgang til.

Referencer

Eksterne henvisninger 
 

Islam i Danmark
Dokumentarfilm fra Danmark
Danske film fra 2002
Dronningens musikanter

Dronningens musikanter er en dansk portrætfilm fra 2002, der er instrueret af Dan Säll efter manuskript af ham selv og Gorm Rasmussen.

Handling 
Filmen om Den Kongelige Livgardes Musikkorps skildrer et år med kongehuset, som det opleves fra korpsets side; fra de daglige vagtparader til store begivenheder som statsbesøg i London og dronningens runde fødselsdag. En række personer fra orkestret fortæller om aktuelle begivenheder, historiske forhold og anekdoter. Filmen handler også om det, publikum normalt ikke ser, livet bag kulisserne og alle de stressede, kaotiske situationer, der alle sammen på magisk vis kulminerer i musikalsk og visuel pragt og orden. Den kongelige familie får for en gangs skyld fri: Filmen er tænkt som en gave fra de 36 musikere til dronning Margrethe - et 'selvportræt' af verdens ældste harmoniorkester.

Referencer

Eksterne henvisninger 
 

Portrætfilm fra Danmark
Danske film fra 2002
Inuk woman city blues

Inuk woman city blues er en dansk dokumentarfilm fra 2002 skrevet og instrueret af Laila Hansen.

Handling 
I bunden af hierarkiet blandt hjemløse, stofmisbrugere og andre udsatte på Vesterbro findes de grønlandske kvinder. En overset gruppe, der slås med kulturel fremmedgørelse, overforbrug af alkohol og høj dødelighed. I en solidarisk og poetisk montage går filmen tæt på disse kvinder, følger deres udsigtsløse hverdag og lytter til fragmenter af deres historier. Grønlændere har tendens til ikke at tale om deres følelser, bliver det sagt. Men filmen, der er lavet af en grønlandsk instruktør, efterlader ingen tvivl om hvilke typer tragedier, der ligger til grund for kvindernes situation: kulturel opløsning, splittede familier, seksuelle overgreb, nedarvede misbrugsmønstre. Samtidig vises via arkivfilm, digte og sange skønheden i grønlandsk mentalitet og kultur.

Referencer

Eksterne henvisninger 
 

Dokumentarfilm fra Danmark
Danske film fra 2002
Zuma the puma

Zuma the puma er en dansk portrætfilm fra 2002, der er instrueret af Jon Bang Carlsen efter eget manuskript. Filmen er udgivet på dvd i antologien Fodbolddrengen / Fluen / Zuma the puma.

Handling 

I en Champions league kamp mod Lazio i Rom kæmper den sydafrikanske fodboldspiller Sibusiso Zuma både mod de italienske verdensstjerner og mod de racistiske tilskuere, som bombarderer afrikaneren med foragt, hver gang han rører bolden. I den europæiske heksekedel på Stadio Olympico søger hans tanker tilbage mod barndommen i det fattige "township" i Sydafrika. I stedet for verdensstjernernes forkælede ben ser "Zuma the Puma" midt i kampens hede sin barndoms tynde, barfodede ben drible bolden rundt i Afrikas røde støv, mens drengene drømmer den umulige drøm om, at fodbolden skal befri fra ghettoens vold og bundløse fattigdom. Jo voldsommere fodboldkampen mellem Lazio og F.C. København udvikler sig, jo tydeligere bliver sårene og ensomheden, som var prisen for at lade sit store talent folde sig ud i det kolde, men rige land langt fra Afrika.

Referencer

Eksterne henvisninger 
 

F.C. København
Portrætfilm fra Danmark
Danske film fra 2002
Film instrueret af Jon Bang Carlsen
The Star Dreamer

The Star Dreamer er en portrætfilm fra 2002 instrueret af Sonja Vesterholt, Mads Baastrup efter manuskript af Sonja Vesterholt.

Handling 

I ly af halvtredsernes og tressernes rumkapløb mellem USA og Sovjetunionen arbejdede den sovjetiske instruktør Pavel Klushantsev (1910-1999) med nyskabende og særdeles virkelighedstro science fiction-film, hvis indflydelse på genren skulle komme til at række årtier frem. Klushantsev begyndte sin karriere i 1920'erne med at lave propagandafilm for hæren og overlevede kun ved et mirakel Stalin-tidens terror og siden tyskernes besættelse af Leningrad under anden verdenskrig. Gennem arkivmateriale, klip fra Klushantsevs værker og vidneudsagn tegner »The Star Dreamer« et portræt af en visionær drømmesjæl, der - tilskyndet af de historiske omstændigheder og inspireret af den teknologiske udvikling - kom til at se rumrejsen som menneskehedens håb.

Referencer

Eksterne henvisninger 
 

Portrætfilm fra Danmark
Danske film fra 2002
Forbrydelse og straf i Grønland

Forbrydelse og straf i Grønland er en dokumentarfilm fra 2002 instrueret af Sasha Snow efter manuskript af David Katznelson, Sasha Snow.

Handling 
Ilulissat er Grønlands tredjestørste by, beliggende i Nordgrønland. Et samfund af jægere og fiskere, en lægdommer og en meget høj rate af voldelig kriminalitet. Naalu Jeremiassen, mor til fire børn, og Jens Reimer, er begge i detentionen. Hun har dræbt sin mand, han har slået sin kone fordærvet. Ingen af dem kan huske, hvad der præcist skete. "I princippet kan vi jo ikke bare sætte folk uden for samfundet. Vi har brug for alle og bliver nødt til at acceptere dem, der nu en gang er her", siger lægdommeren. I det lille samfund har der været tradition for i høj grad at tilgive dem, der 'begik fejl'. Nu er den traditionelle livsstil ved at dø ud, og i fremtiden er der måske ikke plads til så meget tolerance. Dokumentarfilmen belyser det grønlandske retssystem og følger efterforskningen og de to fængslede frem til domsafsigelsen.

Referencer

Eksterne henvisninger 
 

Film om Grønland
Dokumentarfilm fra Danmark
Danske film fra 2002
Flash of a dream

Flash of a dream er en dansk portrætfilm fra 2002, der er instrueret af Robert Fox efter eget manuskript.

Handling 
Jacob A. Riis udvandrede i 1870 fra Danmark til Amerika, hvor han slog sig ned i New York. Her skildrede og fotograferede han i årene omkring århundredskiftet forholdene for de fattigste i byens slumkvarterer. Hans opsøgende direkte stil var noget helt nyt i samtiden og blev et gennembrud for den dokumentariske fotojournalistik. I dag er Riis en af de bedst kendte danskere i USA. Filmen fortæller historien om den banebrydende fotograf og går i hans fodspor i Ribes og New Yorks gader. Riis' originale fotos suppleres af gamle filmoptagelser, og det poetiske billedflow bæres frem af hovedpersonens egne ord på lydsiden - reciteret af skuespilleren Peter Stormare.

Referencer

Eksterne henvisninger 
 

Portrætfilm fra Danmark
Danske film fra 2002
Nye scener fra Amerika

Nye scener fra Amerika er en rejsefilm fra 2002 instrueret af Jørgen Leth efter manuskript af Jørgen Leth.

Handling 
Jørgen Leths personlige og poetiske syn på Amerika, optaget i september 2001 i New York, Texas, New Mexico, Colorado, Arizona og Californien. Leth og hans fotograf Dan Holmberg besluttede sig for at lave en opfølger til deres egen "66 scener fra Amerika" fra 1981, som har opnået status som en klassiker i dokumentarfilmens historie. De ville skildre det mytologiske Amerika, de endeløse veje, benzinstationerne, diner'ne, motellerne, storbyen. Blandt de personer, som medvirker i filmen, er kultfigurer som digteren John Ashbery, musikeren John Cale, skuespilleren Dennis Hopper og fotografen Robert Frank. Sidstnævntes bog fra 50'erne "The Americans" er sammen med Edward Hoppers malerier en inspirationskilde for Leths og Holmbergs oplevelse af Amerika. John Cale har komponeret musikken til filmen.

Referencer

Eksterne henvisninger 
 

Film instrueret af Jørgen Leth
Rejsefilm fra Danmark
Danske film fra 2002